Gewapende rowers slaan toe op Despatch-ouetehuisArgieffoto. ŉ Groep gewapende rowers het Dinsdag inwoners van ŉ ouetehuis in Despatch naby Uitenhage in die Oos-Kaap aangeval. “Vier mans het die perseel deur ŉ venster ingegaan,” het ao. Gerda Swart, ŉ polisiewoordvoerder, Woensdag gesê. “Hulle het personeel vasgebind en bejaardes van waardevolle items soos selfone en bankkaarte beroof voordat hulle gevlug het.” Swart sê die groep mans het een van die werkers se voertuigsleutels gevat en het met die voertuig van die toneel gevlug. Niemand is nog in verband met die voorval in hegtenis geneem nie. Die polisie het die publiek versoek om met enige inligting na vore te kom wat kan help om die groep mans aan te keer. Dié voorval is skaars vier dae nadat Rocco Swanepoel (39) Saterdag in die vroeë oggendure voor sy vrou en kinders by sy huis in Despatch met ‘n skerp voorwerp doodgesteek is. Maroela Media het Saterdag berig twee polisiebeamptes het kort daarna ŉ verdagte aangekeer. Lees ook: Man in Despatch voor kinders vermoor Man vas vir Despatch-moord